CELEX: 22018D1987
Language: mt
Date: 2018-12-04 00:00:00
Title: Deċiżjoni Nru 1/2018 tal-Kumitat Konġunt UE-CTC tal-4 ta' Diċembru 2018 fir-rigward ta' stedina lir-Renju Unit biex jaderixxi mal-Konvenzjoni dwar proċedura komuni ta' tranżitu [2018/1987]

14.12.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 317/47
               
            
         DEĊIŻJONI Nru 1/2018 TAL-KUMITAT KONĠUNT UE-CTC
         tal-4 ta' Diċembru 2018
         fir-rigward ta' stedina lir-Renju Unit biex jaderixxi mal-Konvenzjoni dwar proċedura komuni ta' tranżitu [2018/1987]
         IL-KUMITAT KONĠUNT
         Wara li kkunsidra l-Konvenzjoni tal-20 ta' Mejju 1987 dwar proċedura komuni ta' tranżitu (1), u b'mod partikolari l-punt (e) tal-Artikolu 15(3) tagħha,
         Billi:
         
                     (1)
                  
                  
                     Bis-saħħa tal-punt (e) tal-Artikolu 15(3) tal-Konvenzjoni dwar proċedura komuni ta' tranżitu (“il-Konvenzjoni”), il-Kumitat Konġunt stabbilit b'dik il-Konvenzjoni għandu jadotta, permezz ta' deċiżjoni, stediniet lil pajjiżi terzi biex jaderixxu ma' dik il-Konvenzjoni f'konformità mal-Artikolu 15a.
                  
               
                     (2)
                  
                  
                     Ir-Renju Unit tal-Gran Brittanja u l-Irlanda ta' Fuq (“ir-Renju Unit”) esprima x-xewqa tiegħu li jaderixxi mal-Konvenzjoni bħala Parti Kontraenti separata mid-data meta l-Konvenzjoni ma tibqax tapplika għar-Renju Unit u fih.
                  
               
                     (3)
                  
                  
                     L-iskambju tal-merkanzija mar-Renju Unit jiġi ffaċilitat bi proċedura komuni ta' tranżitu għall-merkanzija trasportata bejn ir-Renju Unit u l-Unjoni Ewropea, ir-Repubblika tal-Iżlanda, l-Eks-Repubblika Jugoslava tal-Maċedonja, ir-Renju tan-Norveġja, ir-Repubblika tas-Serbja, il-Konfederazzjoni Żvizzera u r-Repubblika tat-Turkija.
                  
               
                     (4)
                  
                  
                     Sabiex jiġi ffaċilitat dan l-iskambju, jixraq li r-Renju Unit jiġi mistieden jaderixxi mal-Konvenzjoni.
                  
               
                     (5)
                  
                  
                     L-adeżjoni tar-Renju Unit mal-Konvenzjoni jenħtieġ li tkun effettiva biss mid-data minn meta l-Konvenzjoni ma tibqax tapplika għar-Renju Unit bħala Stat Membru tal-Unjoni Ewropea jew, jekk l-Unjoni Ewropea u r-Renju Unit jaqblu dwar arranġamenti tranżitorji fejn il-Konvenzjoni tkun tapplika għar-Renju Unit u fih, mid-data minn meta dawn l-arranġamenti tranżitorji ma jibqgħux japplikaw,
                  
               ADOTTA DIN ID-DEĊIŻJONI:
         
            Artikolu 1
            Ir-Renju Unit għandu jiġu mistieden biex jaderixxi mal-Konvenzjoni skont l-Artikolu 15a tal-Konvenzjoni mid-data minn meta ma jkunx aktar Stat Membru tal-Unjoni Ewropea jew mid-data minn meta kwalunkwe arranġament tranżitorju bejn l-Unjoni Ewropea u r-Renju Unit, fejn il-Konvenzjoni tkun tapplika għar-Renju Unit u fih, ma jibqax japplika.
         
         
            Artikolu 2
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fi Brussell, l-4 ta' Diċembru 2018.
            
               
                  Għall-Kumitat Konġunt
               
               
                  Il-President
               
               Philip KERMODE
            
         
         
            (1)  ĠU L 226, 13.8.1987, p. 2.